Arne Toft (S), 2005-05-10:
L 144 er forslag til lov om midlertidig binding af kommunernes og amtskommunernes overskudslikviditet og ændring af forskellige kommunaløkonomiske love.
Det er en klar mistillidserklæring til kommunerne og amterne.
Indenrigs- og sundhedsministeren har ofte beskyldt Socialdemokraterne og den øvrige opposition for ikke at have tillid til kommunernes evner til at overtage opgaver fra amterne.
Det var mere rigtigt at sige, at Socialdemokraterne i hvert fald ikke tvivler på kommunernes evner, men på, at regeringen vil give kommunerne mulighed for især økonomisk at klare opgaven.
Med fremsættelsen af L 144 tror jeg ikke længere der er nogen, der er i tvivl om, hvor ringe tillid regeringen og Dansk Folkeparti har til kommunerne og amterne.
L 144 er fremsat uden så meget som 1 minuts forhandling.
Det er et diktat, som så mange andre lovforslag fra regeringen har været det.
Regeringen fremsætter et lovforslag, som fastsætter den kommunale og amtskommunale udskrivningsprocent, grundskyldspromille og dækningsafgift til det samme for 2006 som for 2005.
Samtidig pålægges kommuner og amter en deponeringsforpligtelse i perioden fra den 1. juli 2005 til den 1. januar 2007.
182 kommuner skal skønsmæssigt deponere 6,1 mia. kr. og 8 amtskommuner 1,6 mia. kr.
Hertil kommer for kommunernes vedkommende en deponering af det budgetterede overskud fra forsyningsvirksomhed for 2005 på ca. 0,3 mia. kr.
Endvidere foreslår regeringen, at en del af midtvejsreguleringen af den kommunale udligning for 2005, der efter gældende regler skulle være afregnet i 2008, allerede afregnes i 2005.
Midtvejsreguleringen vil indebære en kommunal tilbagebetaling i 2005 på ca. 126 mio. kr.
En del af lovforslaget om en midlertidig binding af en del af kommunens kassebeholdning er en aftale, regeringen og KL indgik den 23. februar 2005.
Derfor er det fuldstændig ufatteligt for Socialdemokratiet, at regeringen ikke har ønsket at bruge så meget som 1 minut til forhandling med kommunerne og amternes organisationer, KL og Amtsrådsforeningen, om fastfrysning af skatteprocenterne.
Når man kan indgå et forlig på den ene måde, kunne kan måske nå til forståelse på den anden måde.
Jeg synes, at den måde, det her sker på, er ussel.
Det er det, regeringen kalder tillid til en samarbejdspartner.
Det er forståeligt, at der ikke var mange klapsalver til indenrigs- og sundhedsminister Lars Løkke Rasmussen, da han på regeringens vegne sendte hilsen til 2.300 kommunalbestyrelsesmedlemmer på KL's delegeretmøde i Aalborg den 7. april.
I stedet kom der udtalelser fra talerstolen, som lød: Magtens arrogance har åbenbart ingen grænser.
Formanden for KL sagde, at KL's bestyrelse opfatter dette som en klar provokation og et udtryk for ubegrundet mistillid til kommunerne.
Og borgmesteren i Værløse sagde, at det var gift for det kommunale selvstyre.
At indenrigs- og sundhedsministeren heller ikke er enig med sin egen chef, statsministeren, gør ikke situationen mere overskuelig.
Men det, jeg kan sige, er, at indenrigs- og sundhedsministeren i sidste uge har fremsat lovforslag om bl.a., at kommunerne i 2006 skal udskrive samme skat som i 2005.
Af aftalen om kommunalreformen fremgår endvidere, at aftaleparterne er indstillet på at lægge en øvre grænse over de kommunale skatter i overgangsåret, dvs. i 2007.
Det er så regeringens hensigt, at kommunerne igen skal have egen ret til at udskrive skatter.
Statsministeren siger i et svar til hr. Klaus Hækkerup, at det er et samarbejde om en fornuftig økonomisk politik mellem regeringen, amterne og kommunerne.
Hvis det er den måde, regeringen samarbejder på, tror jeg, at amterne og kommunerne helst er fri for samarbejdet.
Statsministeren nævner også i sit svar, at aftaleparterne er indstillet på at lægge en øvre grænse over de kommunale skatter i overgangsåret 2007.
Det står i kontrast til det, indenrigs- og sundhedsministeren sagde på KL's delegeretmøde i Aalborg, nemlig at kommunerne igen får lov til at udskrive skat i 2007.
Hvem skal vi så tro på?
Som nr. L 144 ligger her, kan Socialdemokratiet ikke stemme for det.